આ બધું બદલાતું જ રહેવાનું છે, સંતાનોની ફરિયાદ કરો કે ન કરો. બાળકો મોબાઇલ ફોનનો ઉપયોગ ન કરે એ માટે આ ચર્ચામાં વિજ્ઞાને અને તબીબી વિજ્ઞાને પણ કૂદકો લગાવ્યો છે, જેનો બાળકો કે એના વાલીઓ પર સરેરાશ કોઈ પ્રભાવ નથી. ૧૦ ટકાથી ઓછી બેટરી હોય ત્યારે મોબાઇલમાંથી પ્રગટતાં વિકિરણો ભારે નુકસાન કરે છે એવી પોસ્ટ ઓછા ટકાની બેટરીમાંથી જ અન્યને ફોરવર્ડ કરી દેવામાં આવે છે. સરેરાશ એક વરસમાં ૧૮ પુરાણો જેટલા સદ્દવિચારો દરેકના મોબાઇલ ફોન-એન્ડ્રોઇડમાં ધોધની જેમ પડે છે. વરસે, વરસે એમાંથી એક-એક ટીપાનું આચમન લઈ આચરણ સુધી પહોંચે તો પણ ધન્ય થઈ જવાય.